SK Úradný vestník Európskej únie C 9/50

Oznámenie týkajúce sa platných antidumpingových opatrení na dovoz oceľových lán a káblov s pôvodom okrem iného v Čínskej ľudovej republike rozšírených na dovoz oceľových lán a káblov zasielaných okrem iného z Kórejskej republiky bez ohľadu na to, či majú alebo nemajú deklarovaný pôvod v Kórejskej republike, do Únie

(2018/C 9/11)

V súčasnosti platnými opatreniami je antidumpingové clo uložené vykonávacím nariadením Rady (EÚ) č. 102/2012 (1) na dovoz oceľových lán a káblov s pôvodom okrem iného v Čínskej ľudovej republike rozšírené na dovoz oceľových lán a káblov zasielaných okrem iného z Kórejskej republiky, ktoré majú alebo nemajú deklarovaný pôvod v Kórejskej republike, naposledy zmeneným vykonávacím nariadením Komisie (EÚ) 2016/1167 (2) (ďalej len „platné opatrenia“).

Dovoz oceľových lán a káblov zasielaných z Kórejskej republiky do Únie podlieha clu vo výške 60,4 % okrem výrobku vyrábaného spoločnosťami, ktoré sú ako skutoční výrobcovia nariadením (EÚ) č. 102/2012 (v znení zmien) oslobodené od cla. Jedna spoločnosť so sídlom v Kórejskej republike, konkrétne CS Co., Ltd., ktorej vývoz oceľových lán a káblov do Únie je oslobodený od antidumpingového cla, pretože sa zistilo, že ide o skutočného výrobcu, informovala Komisiu, že jej úradná adresa sa zmenila, ako sa uvádza ďalej.

Spoločnosť tvrdila, že zmena adresy nemá vplyv na jej právo využívať clo, ktoré sa na ňu uplatňovalo pri jej predchádzajúcej adrese. Komisia preskúmala poskytnuté informácie a dospela k záveru, že spoločnosť CS Co., Ltd. je naďalej tou istou spoločnosťou s rovnakým registračným číslom spoločnosti, pričom sa zmenila len adresa jej sídla. Touto zmenou rozhodne nie sú ovplyvnené zistenia uvedené vo vykonávacom nariadení (EÚ) č. 102/2012.

Odkaz na spoločnosť CS Co., Ltd. v tabuľke uvedenej v článku 1 ods. 4 vykonávacieho nariadenia (EÚ) č. 102/2012, naposledy zmeneného vykonávacím nariadením (EÚ) 2016/1167, sa má vykladať so zreteľom na zmenu jej adresy na 31-102, Junam maeul 2-gil, Yangsan, Gyeongsangnam-do. Z dôvodu jasnosti zostáva jej doplnkový kód TARIC A969.

(1) Vykonávacie nariadenie Rady (EÚ) č. 102/2012 z 27. januára 2012, ktorým sa ukladá konečné antidumpingové clo na dovoz oceľových lán a káblov s pôvodom v Čínskej ľudovej republike a na Ukrajine, ktoré bolo rozšírené na dovoz oceľových lán a káblov zasielaných z Maroka, Moldavska a Kórejskej republiky, ktoré majú alebo nemajú deklarovaný pôvod v týchto krajinách, po preskúmaní pred uplynutím platnosti podľa článku 11 ods. 2 nariadenia (ES) č. 1225/2009, a ktorým sa ukončuje konanie týkajúce sa preskúmania pred uplynutím platnosti týkajúce sa dovozu oceľových lán a káblov s pôvodom v Južnej Afrike podľa článku 11 ods. 2 nariadenia (ES) č. 1225/2009 (Ú. v. EÚ L 36, 9.2.2012, s. 1).

(2) Vykonávacie nariadenie Rady (EÚ) 2016/1167 z 18. júla 2016, ktorým sa mení vykonávacie nariadenie Rady (EÚ) č. 102/2012, ktorým sa ukladá konečné antidumpingové clo na dovoz oceľových lán a káblov s pôvodom okrem iného v Čínskej ľudovej republike rozšírené na dovoz oceľových lán a káblov zasielaných okrem iného z Kórejskej republiky, bez ohľadu na to, či majú alebo nemajú deklarovaný pôvod v Kórejskej republike (Ú. v. EÚ L 193, 19.7.2016, s. 19).